32006R1193
L 215/12
JURNALUL OFÍCIAL AL UNIUNII EUROPENE
REGULAMENTUL (CE) NR. 1193/2006 AL COMISIEI
din 4 august 2006
de modificare a Regulamentului (CE) nr. 1990/2004 de stabilire a unor măsuri tranzitorii în sectorul vitivinicol ca urmare a aderării Ungariei la Uniunea Europeană
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei,
având în vedere Actul de aderare a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei, în special articolul 41 primul paragraf,
întrucât:
(1)
Articolul 27 alineatul (3) din Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1) stabilește că persoanele fizice sau juridice sau grupurile de persoane care au efectuat o vinificare trebuie să livreze în scopul distilării toate produsele secundare acestei vinificări.
(2)
Regulamentul (CE) nr. 1623/2000 al Comisiei din 25 iulie 2000 de stabilire a normelor de aplicare a Regulamentului (CE) nr. 1493/1999 privind organizarea comună a pieței vitivinicole în ceea ce privește mecanismele pieței (2) prevede regulile de aplicare a acestei distilări, iar, la articolul 49, anumite posibilități de derogare de la această obligație.
(3)
Ungaria adoptă măsurile necesare pentru punerea în aplicare a acestei obligații de distilare. Cu toate acestea, capacitatea distileriilor în Ungaria nu este încă suficientă pentru distilarea tuturor produselor secundare.
(4)
Regulamentul (CE) nr. 1990/2004 al Comisiei (3) a autorizat Ungaria să scutească anumite categorii de producători de obligația de a distila produsele secundare vinificării pentru anul de comercializare 2004/2005. Această autorizație a fost prelungită pentru anul de comercializare 2005/2006. Ținând seama de situația descrisă anterior, este necesar ca această autorizație să fie prelungită din nou pentru anul de comercializare 2006/2007.
(5)
Este necesar ca Regulamentul (CE) nr. 1990/2004 să fie modificat în consecință.
(6)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
La articolul 1 din Regulamentul (CE) nr. 1990/2004 „pentru anii de comercializare 2004/2005 și 2005/2006” se înlocuiește cu „pentru anii de comercializare 2004/2005, 2005/2006 și 2006/2007”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 august 2006.